Diari Oficial de la Generalitat Valenciana


Sumari del DOGV 5023, del 08-06-2005 (2005/5259)

RESOLUCIÓ de 3 de maig de 2005, del conseller de Territori i Habitatge, per la qual se sotmet a informació pública el Pla d'Acció Territorial, de caràcter integrat, del Baix Segura (Àrea Funcional 15).
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5023

Data del DOGV
:   08-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/5259


Data del document
:   03-05-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * El Baix Segura
    * pla d'urbanisme
    * programa d'actuació
    * ordenació del territori

RESOLUCIÓ de 3 de maig de 2005, del conseller de Territori i Habitatge, per la qual se sotmet a informació pública el Pla d'Acció Territorial, de caràcter integrat, del Baix Segura (Àrea Funcional 15). [2005/5259]
  
La Conselleria competent en matèria d'ordenació del territori, al juny de 2002, va adjudicar el contracte d'assistència tècnica per a l'elaboració de l'avanç del Pla d'acció territorial del Baix Segura (Àrea funcional 15). Al novembre d'aqueix mateix any va mantindre una primera reunió amb els municipis afectats, en la qual es va exposar l'estat dels treballs com també l'enfocament que es pretenia donar al document.
  
Al setembre de 2004, una vegada finalitzada la redacció tècnica de l'avanç del pla, es va remetre a tots els ajuntaments una còpia del denominat «Document per al consens», a fi de formular suggeriments a aquest. Posteriorment s'ha elaborat l'Estudi d'impacte ambiental del Pla d'acció territorial, document necessari per a poder sotmetre'l a informació pública. En aquests moments es considera que el Pla d'acció territorial del Baix Segura ha aconseguit el grau de definició i de concertació necessària per a poder iniciar la seua tramitació administrativa.
  
El Pla d'acció territorial del Baix Segura sorgeix de la necessitat de planificar des d'una visió supramunicipal una de les àrees més dinàmiques de tota la Comunitat Valenciana. Després del creixement experimentat en les últimes dècades, vinculat a un turisme estacional de fort component immobiliari, s'ha originat un model territorial molt complex, amb un gran consum de recursos, de manteniment molt costós, el desenvolupament del qual ha de ser reorientat sota criteris de sostenibilitat.
  
L'àmbit de l'àrea funcional coincideix amb la delimitació comarcal del Baix Segura. Està integrat pels següents 27 municipis: Albatera, Algorfa, Almoradí, Benejúzar, Benferri, Benijófar, Bigastro, Callosa de Segura, Catral, Cox, Daya Nueva, Daya Vieja, Dolores, Formentera del Segura, Granja de Rocamora, Guardamar del Segura, Jacarilla, Los Montesinos, Orihuela, Pilar de la Horadada, Rafal, Redován, Rojales, San Fulgencio, San Isidro, San Miguel de Salinas i Torrevieja.
  
La seua situació dins d'un dels eixos de desenvolupament més importants del territori europeu, l'Arc mediterrani, li ofereix unes expectatives de lideratge superiors a les actuals. El Baix Segura és el centre econòmic situat més al sud del territori valencià. La seua localització entre dos importants nodes urbans, Alacant-Elx i Múrcia-Cartagena, el doten d'una posició privilegiada. La sinergia produïda per la proximitat a ambdós nodes és una oportunitat que ha d'aprofitar. La creació d'un node urbà sòlid i competitiu, que siga capaç de liderar el sud-est de la Comunitat Valenciana, impulsar els processos de creixement i articular el desenvolupament de la zona més meridional de l'Arc mediterrani, és l'objectiu prioritari del Pla d'acció territorial.
  
El Pla d'acció territorial del Baix Segura planteja un nou model territorial des d'una visió de conjunt, que pretén compatibilitzar els valors del medi amb el seu desenvolupament socioeconòmic. Per a això proposa 19 actuacions agrupades en tres grans línies (medi ambient, infraestructures i urbanisme) que, al seu torn, donen lloc a 2 projectes estratègics.
  
La formulació i l'elaboració dels plans d'acció territorial de caràcter integrat correspon a la conselleria competent en matèria d'ordenació del territori i urbanisme. Així mateix, correspon a l'esmentada conselleria acordar l'obertura del període d'informació pública i aprovar provisionalment les actuacions. L'aprovació definitiva del Pla d'acció territorial és competència del Consell de la Generalitat. Tot això, d'acord amb el que establixen els articles 41, 46 i 55 de la Llei 4/2004, de 30 de juny, d'ordenació del territori i protecció del paisatge.
  
Per raó d'això, resolc
  
Primer
  
Sotmetre a informació pública el Pla d'acció territorial del Baix Segura (Àrea funcional 15), per un període de dos mesos, anunciada en el Diari Oficial de la Generalitat Valenciana i en un diari no oficial d'àmplia difusió en la província afectada. Durant aquest període el projecte diligenciat es trobarà depositat per a la seua consulta pública en els locals d'aquesta Conselleria situats a:
  
Alacant: Servei Territorial de Planificació i Ordenació Territorial (av. Aguilera, 1. 03824-Alacant).
  
València: Servei d'Ordenació Territorial (c/ Francesc Cubells, 7. 46739-València).
  
Així mateix, amb l'objecte de facilitar l'accés al Pla d'acció territorial, aquest podrà ser consultat en la pàgina web de la Conselleria de Territori i Habitatge (www.cth.gva.es/urbanisme).
  
Segon
  
Demanar el dictamen dels municipis el planejament urbanístic dels quals puga veure's afectat per les determinacions del Pla d'acció territorial, els informes sectorials dels distints departaments o òrgans de les administracions públiques que procedisquen, en relació amb les seues respectives competències, i la preceptiva avaluació ambiental estratègica.
  
Tercer
  
La present resolució entrarà en vigor l'endemà de la publicació en el Diari Oficial de la Generalitat Valenciana.
  
València, 3 de maig de 2005. - El conseller de Territori i Habitatge: Rafael Blasco Castany